
Решение №277/03.07.2015 по нак. д. №662/2015 на ВКС, НК
 


	
	 №.277	
	 	
	 София,03 юли 2015 година	
	 	
	В ИМЕТО НА НАРОДА	
	 	
	Върховният касационен съд на Р. Б, първо наказателно отделение, в открито заседание на осми юни две хиляди и петнадесета година, в състав:	
	 	
	 ПРЕДСЕДАТЕЛ: ЕЛЕНА ВЕЛИЧКОВА	
	 	
	 ЧЛЕНОВЕ: ПЛАМЕН ТОМОВ	
	 	
	 ЕВЕЛИНА СТОЯНОВА	
		
	при участието на секретаря М. Н	
	 	
	и в присъствието на прокурора П. Д	
	 	
	изслуша докладваното от съдия Е. С	
	 	
	дело № 662 по описа за 2015 година.	
	 	
	 Главният прокурор на Р. Б е направил искане да се възобнови чнд № 443/12 г. по описа на Районния съд-гр.Г. О, отмени постановеното по него определение, а делото – върне за ново разглеждане за отстраняване на допуснато нарушение на материалния закон. Пред ВКС прокурорът при Върховната касационна прокуратура поддържа искането.	
	 	
	 Осъденият К. С. Д. редовно призован, не се явява и не изпраща процесуален представител.	
	 	
	 За да се произнесе Върховният касационен съд, първо наказателно отделение взе предвид следното:	
	 	
	 С определение № 392 от 15.06.2012 г. по чнд № 443/12 г. ГОРС, в производство по реда на чл.306 НПК определил на К. С. Д., на основание чл.25, ал.1, във връзка с чл.23, ал.1 НК общо наказание, както следва:	
	 	
	 1) по присъди по нохд №№ 823/10 г., 324/11 г. и 1147/10 г., в размер на най-тежкото измежду тях, а именно 2 години лишаване от свобода при първоначален строг режим на изтърпяване в затвор или затворническо общежитие от закрит тип.	
	 	
	 На основание чл.25, ал.2 НК съдът приспаднал изтърпяното наказание лишаване от свобода по посочените присъди.	
	 	
	 2) по присъди по нохд №№ 1218/11 г., 1064/11 г., 1422/11 г. и 1446/11 г., в размер на най-тежкото измежду тях, а именно 2 години лишаване от свобода при първоначален строг режим на изтърпяване в затвор или затворническо общежитие от закрит тип.	
	 	
	 На основание чл.23, ал.3 НК съдът присъединил изцяло към определеното общо наказание наказанието глоба в размер на 300 лева, платими в полза на държавата, както и 5 лева за служебно издаване на изпълнителен лист.	
	 	
	 На основание чл.25, ал.2 НК съдът приспаднал изтърпяното наказание лишаване от свобода по тази група от присъди.	
	 	
	 ГОРС постановил определените по двете групи общи наказания да се изтърпят поотделно от Д..	
	 	
	 Определението влязло в сила на 09.08.2012 г. 	
	 	
	 Като съобрази горното, доводите на прокурора и след проверка, Върховният касационен съд, първо наказателно отделение установи:	
	 	
	 1. Искането е допустимо.	
	 	
	 Подадено е от легитимирано лице срещу съдебен акт, непроверен по касационен ред, а доколкото преследва смекчаване отговорността на осъдения и в законния срок.	
	 	
	 2. Разгледано по същество искането е основателно.	
	 	
	 Налице е касационното основание по чл.348, ал.1, т.1, във връзка с чл.422, ал.1, т.5 НПК.	
	 	
	 Предмет на производството по чл.306, ал.1, т.1 НПК са осъжданията на Д. по нохд №№ 823/10 г., 324/11 г., 1218/11 г., 1064/11 г., 1422/11 г., 1147/10 г. и 1446/11 г., с присъди влезли в сила в периода от 02.09.2010 г. до 09.05.2012 г.	
	 	
	 Приложението на правилата по чл.25, във връзка с чл.23 НК предполага съдът по същество правилно да изведе престъпленията намиращи се в съотношение на съвкупност и/или рецидив, и при съобразяване на принципа за най-благоприятното за осъдения съчетание, да определи общо наказание по една или повече групи, в зависимост от установеното.	
	 	
	 В настоящият случай, ГОРС е приел, че установените от него съвкупности от престъпления са единствените възможни групи по които следва да бъде определено общо наказание, а тъкмо това основателно се оспорва от прокурора, който, на плоскостта на чл.25, във връзка с чл.23 НК, е извел и друг прочит на осъжданията. Нещо повече, при последното Д. следва да изтърпи значително по-малко по размер наказание лишаване от свобода (2 години и 11 месеца, вместо определените му от ГОРС 4 години лишаване от свобода).	
	 	
	 Изложеното предопределя изхода на делото – отмяна на атакуваното определение, връщане на делото за ново разглеждане от друг състав на същия съд от стадия на съдебното заседание.	
	 	
	 Водим от горното и на основание чл.425, ал.1, т.1 НПК, Върховният касационен съд, първо наказателно отделение	
	 	
	 РЕШИ: 	
	 	
	 ОТМЕНЯ ПО РЕДА НА ВЪЗОБНОВЯВАНЕТО определение № 392 от 15.06.2012 г., постановено по чнд № 443/12 г. на Районния съд – Г. О и ВРЪЩА ДЕЛОТО за ново разглеждане от друг състав на същия съд от стадия на съдебното заседание.	
	 	
	 ПРЕДСЕДАТЕЛ:	
	 	
	 ЧЛЕНОВЕ:	

